I børnehaven Mikael i Hjørring må børnene ikke have tøj med print på.

Når børnene i børnehaven Mikael i udkanten af Hjørring render rundt og leger, foregår det som i de fleste andre børnehaver. Og så alligevel ikke. Børnene i børnehaven Mikael har nemlig hverken t-shirts eller trøjer med Spiderman, dinosaurer, fodbold, enhjørninge eller Disney-prinsesser på. De må nemlig ikke bære tøj med print, fordi det kan skabe et skel mellem dem. - Vi kan se, at det nemt bliver en konkurrence blandt de 3 til 6-årige om, hvem der har det sejeste eller smukkeste tøj på, og derved også en udskillelse af de børn, der ikke har ”det rigtige” tøj på. Og det gælder både drenge og piger, siger børnehaveleder Line Jensen. Derfor har børnehaven valgt at lave et forbud mod tøj med print i børnehaven. - Det er ikke fordi, at der er tale om en skoleuniform. Børnene må gerne have prikker, striber og andre mønstre på tøjet, siger Line Jensen. Forbuddet mod tøj med print skal give børnene en langt mere rolig og harmonisk hverdag, hvor de kan være i sig selv og ikke skal tænke på, hvad der er nyt og smart. - Vi har flere gange forældre, som lige skal mindes om, hvorfor det er, at deres børn ikke må have tøj med print på i børnehaven. Men når vi så forklarer det igen, så kan forældrene godt se det uhensigtsmæssige i det, sige Anne Holm, der er pædagog i børnehaven Mikael, og fortsætter: - Nogle børn har virkelig svært ved at fokusere på andet, hvis de ikke bliver guidet, så her har vi besluttet at sætte ind med nogle faste regler for barnets og fællesskabets skyld. Børnehaven Mikael er en privat daginstitution på Vester Thirupvej i Hjørring, med plads til 25 børn.